text: Region Syddanmark skal spare millioner på sygehuse
  25 august 2014 kl. 17.28
  Regionsrådet i Region Syddanmark har bedt administrationen om at finde besparelser på 120 mio. kr. på sygehusenes samlede 2015-budgetter.
  Den stramme økonomiaftale, som regionerne indgik med regeringen lige før sommerferien, betyder, at Region Syddanmark fra næste år på væsentlige områder bliver nødt til at overgå til rammestyring af sygehusene i regionen.
  Det indebærer, at det enkelte sygehus får et fast budget til et fast aktivitetsniveau. Hidtil har det været sådan, at hvis et sygehus havde flere planlagte patienter end aftalt, fik sygehuset også ekstra penge for det. Det er der ikke finansiering til i økonomiaftalen.
  - Sygehusene bliver nødt til at behandle færre patienter og prioritere hårdere blandt dem. Det er den benhårde konsekvens af regeringens linje i forhandlingerne. Det vil jeg med jysk underdrivelse kalde en udfordring, når vi samtidig skal overholde udredningsretten og behandlingsgarantien, siger regionrådsformand i Region Syddanmark, Carl Holst (V).
  